Centrul Cultural Vrancea a participat prin compartimentul Școala Populară de Artă, clasa Pictură, la Concursul Naţional de Arte Plastice Traian Mocanu Iași, ediția a II-a.
Evenimentul artistic a fost organizat de Școala Populară de Arte Titel Popovici din Iași și s-a desfășurat în perioada 25 mai – 2 iunie 2026, pentru două secțiuni: Pictură și Grafică.

Lucrările jurizate au fost expuse pe simeze în Galeria Labirint din cadrul Casei de Cultură a Municipiului Iași Mihai Ursachi.
Centrul Cultural Vrancea a participat cu elevi ai clasei Pictură, îndrumați de domnul profesor Liviu Nedelcu: Elena Briazu, anul III de studiu, cu lucrarea Jobul lui Ali (guașă pe carton) și Ionel Lupu, anul III de studiu, cu lucrarea Castel de apă (ulei/pânză).

Juriul a fost constituit din personalități din domeniul artelor plastice, membri ai Uniunii Artiștilor Plastici din România și cadre didactice universitare.
În urma jurizării, la secțiunea Pictură, eleva Elena Briazu (anul III de studiu), a obținut Mențiune.
Centrul Cultural Vrancea îi urează, cu mult drag, felicitări și mult succes în viitor!

